בס"ד

מספד לדוד גולן ח' אדר ב' ה'תשע"ט )נפטר בה' אדר ( "

איזהו מכובד, המכבד את הבריות" - פרקי אבות.

תמה תקופה של למעלה מתשעים שנה אשר נחתמה בחותם עמוק ובוהק בשמי נהלל וגלילותיה, אשר אפשר להמליץ עליה: "בזמן דוד גולן", "ואחרי מות דוד גולן"

. איש אשכולות, מורם מעם, דוגמא ומופת לכל סביבותיו, המוכר כך בהמשך תמידי לכל אורך זכרונותינו.

איש תבונה ומידות נעלות של טוב לב, שמחה מאירה, ישרות, נושא עול עם חביריו רוחש כבוד מתוך ענוה מופלגת, מכבד ומעריץ את "תורת משה", כתיאורו, איש אמת, יקר רוח, ברוך כשרונות נדיר, אמן השפה ואמן האמנויות, איש נפלא ונאמן לאשתו ואשתו לו.

אוהב, ואהוב וזכור על כל עדרי תלמידיו ושכניו, גם של אלה, שהקשר וההיכרויות עמו היו יותר מלפני יובל שנים- למדנו שיסוד החינוך הוא להתייחס לכל ילד, כאילו הינו זקן בן שמונים וגדול בישראל.

קבועה בליבי, שיחה עמו מלפני כששים שנה, מתוך האזנה עמוקה ושפלות ברך, כדבר איש אל רעהו באמת, מתוך אהבת אחים ממש, ממורה דגול אציל נפש לילד קטן ונחשב לליבו. כאשר הזכרתי לו זאת לאחרונה, ענני: הנה, "שלח לחמך על פני המים" . ואמנם כך ממש, יראה הקהל: הנני כאן, ממרחקים...

נבוכתי כאשר קם לפנינו, לפני כל אחד ואחד, עם הודיה עמוקה: "תודה שבאתם" - במסיבת החיבוק שנערכה עבורו ע"י אוהביו הרבים שהגיעו מארבע כנפות הארץ לכבוד ציון שמונים שנותיו, וחזר הדבר בגיל 90 בשבעה על מלכה ז"ל. שמענו מרב גדול שהספיד ניצול שואה, בקביעה: ז"ל והי"ד - לתמיהת הנוכחים הסביר: אשר כל ניצול שואה שחווה מה שחווה, ונשאר איך שנשאר, הרי דמו לא מפסיק להשפך וראוי לתארו כך. דוד, ניצול שואה, ואשר כדרכם של צדיקים לא נראתה ולא נשמעה מעולם שום תרעומת או התרסה כלפי שמיא מבעד לאור פניו התמידי עלי אדמות. הרבי נחמן מברסלב אומר: "שכל העולם לא נברא אלא בשביל הבחירה".

נראה שדוד עמד במשימה...

ויהיו הדברים מקדמים את דרכו לעולם העליון. פנו מקום לנשמה אצילית ומופת לדורו.

והחי יתן אל ליבו לזכור וללמוד ממידותיו ומדרכיו, ויהיה מליץ יושר בעדינו ובעד כל ישראל, אמן.

מורנו דוד גולן, דוד בן משה, זכרונך לברכה וה' יקום דמך. ת.נ.צ.ב.ה.

דוד רפאל בן עמי פיינשיל (דדי)